**EELNÕU 2022/71**

**KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon |  |
| kultuuri- ja spordikomisjon | X |
| majandus- ja keskkonnakomisjon | X |
| revisjonikomisjon | X |
| sotsiaalkomisjon |  |

**VILJANDI LINNAVOLIKOGU**

OTSUS

### 31. märts 2022 nr

Loa andmine varaliste kohustuste võtmiseks

jalg- ja jalgrattatee ehitamiseks

Kohaliku omavalitsuse üksuse finantsjuhtimise seaduse § 28 lõike 3, Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 17 lõike 7 ja riigihalduse ministri 07.02.2022 määruse nr 7 „Kohaliku omavalitsuse investeeringud jalgratta- või jalgteedesse“ alusel Viljandi Linnavolikogu

**o t s u s t a b:**

1. Esitada kohaliku omavalitsuse jalg- või jalgrattateede investeeringute taotlusvooru projekt „Viljandi kesklinna ja Uueveski linnaosa ühendava jalg- ja jalgrattatee ehitamine“.

2. Lubada Viljandi Linnavalitsusel võtta varalisi kohustusi otsuse punktis 1 nimetatud projekti elluviimiseks ning tagada projekti omafinantseering ning toetusest mittehüvitatavate kulude katmine summas kuni 300 000 eurot.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil trthktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helmen Kütt

linnavolikogu esimees

# Koostaja(d): Reet Alev

**Esitatud:** 07.03.2022

**Esitaja:** Viljandi Linnavalitsus **Ettekandja:** Kalvi Märtin

**Lk arv:** 3

**Hääletamine:** koosseisu häälteenamus

Seletuskiri

**Loa andmine varaliste kohustuste võtmiseks jalg- ja jalgrattatee ehitamiseks**

Eelnõu eesmärk on saada Viljandi Linnavolikogult nõusolek projekti „Viljandi kesklinna ja Uueveski linnaosa ühendava jalg- ja jalgrattatee ehitamine“ esitamiseks kohaliku omavalitsuse jalg- või jalgrattateede investeeringute taotlusvooru ning luba projekti omafinantseeringu ja toetusest mittehüvitatavate kulude katmiseks summas kuni 300 000 eurot.

Riigihalduse ministri 07.02.2022 määruse nr 7 „Kohaliku omavalitsuse investeeringud jalgratta- või jalgteedesse“ alusel on avatud taotlusvoor, mille eesmärgiks on suurendada jalgrattaga või jalgsi liikujate osakaalu, aidates kohaliku omavalitsuse üksusel leida lahendus teelõikudele, mis takistavad igapäevast jalgrattaga või jalgsi liikumist, ning tagada teenustele, sealhulgas ühistranspordile, ja töökohtadele parem ligipääs väljaspool Tallinna, Tartu ja Pärnu linnapiirkondi.

Toetust antakse projektile, mille tegevustega panustatakse eesmärgi saavutamisse ning mille raames luuakse juurdepääs teenustele või töökohtadele ja rajatakse uus jalgratta- või jalgtee, ehitatakse olemasolevast jalgrajast nõuetele vastav jalgtee või jalgratta- ja jalgtee või ehitatakse olemasolevast jalgrattarajast nõuetele vastav jalgrattatee või jalgratta- ja jalgtee, mida kasutab hinnanguliselt üle 50 inimese ööpäevas. Toetusest hüvitatakse kulud, mis tekivad jalgratta- või jalgtee rajamisel taotleja või partneri omandis või valduses olevale maale.

Toetatavad kulud on:

1) projekti ettevalmistuskulud;  
2) ehituskulud, sealhulgas haljastuse rajamise kulud;  
3) omanikujärelevalve kulud;  
4) valgustuse rajamise, sealhulgas keskkonnasäästlike valgustite ja elektriliitumise kulud;  
5) rattaparklate rajamise kulud;  
6) jalgratta- või jalgtee ääres asuva iseteenindusliku ja tasuta jalgrataste, lapsevankrite või rulaatorite remondipunkti rajamise kulud;  
7) turvapiirete, pinkide, prügikastide, arhitektuuriliste väikevormide ostu ja paigaldamise kulud;  
8) jalgratturite ja jalakäijate loendurite ostu või rendi ning paigaldamise kulud;  
9) jalgratta- või jalgtee kõigile kasutajagruppidele ligipääsetavuse tagamisega seotud kulud.

Igal taotlejal on õigus esitada üks taotlus. Minimaalne toetussumma projekti kohta on 50 000 eurot ja maksimaalne 500 000 eurot ja kuni 200 000 eurot jalgratta- või jalgtee ühe rajatava kilomeetri kohta. Maksimaalne toetuse määr on taotlejati erinev ning sõltub kohaliku omavalitsuse üksuse põhitegevuse tuludest ja elanike arvust. Vastavalt määruse lisale on maksimaalne toetuse määr 40‑70 protsenti projekti toetatava tegevuse kuludest. Taotluse juurde esitatav ehitusprojekt peab olema ehitusseadustiku tähenduses vähemalt eelprojekti staadiumis.

Projekti abikõlblikkuse periood algab taotluse esitamise tähtpäevast, mis on 18.04.2022 ning kestab maksimaalselt 24 kuud. Tagantjärele hüvitatavad kulud ehk eeltööd ei tohi olla tehtud varem kui 2020. aasta 1. veebruar. Taotlusvoorus rahastatud ettevalmistuskulud peavad olema tehtud ja jalgratta- või jalgtee ehitusega alustatud hiljemalt 2023. aasta 1. aprillil.

Taotlusvooru raames on maksimaalne toetuse määr Viljandi linnale 68 protsenti projekti toetatava tegevuse kuludest.

Viljandi linn soovib projekti raames välja ehitada kesklinna ja Uueveski linnaosa ühendava jalg- ja jalgrattatee koos tänavavalgustusega. Rajatav jalg- ja jalgrattatee kulgeb Leola tänavalt alates Nurme tänavat mööda Tallinna tänavani ning sealt edasi Lembitud pst mööda kuni Uue tänavani, edasi mööda Uueveski teed, Põltsamaa teed ning lõpeb Oja teel Viljandi Metsakalmistu juures. Rajatava jalg- ja jalgrattatee pikkus on *ca* 3,5 kilomeetrit. Teelõik läbib Uue tänava rekonstrueeritud lõiku, mis ei ole projekti osaks ning projektist toetatav ei ole samuti Uueveski tee lõik ja osa Põltsamaa teest, mis on kaetud kõvakattega.

Toetuse saamise korral toob projekti elluviimine linna 2022. ja 2023. aasta eelarvetele kulu kokku kuni 300 000 eurot.

(allkirjastatud digitaalselt)

Reet Alev

linnaarengu peaspetsialist